**Εισήγηση στην Διοίκηση της Ομοσπονδίας 4/2/2019**

**1ο Θέμα:** συγκρότηση σε σώμα, εκλογή προεδρείου και εκτελεστικής γραμματείας

**2ο Θέμα:** Εκτίμηση εργασιών 25ου Συνεδρίου της ομοσπονδίας και άμεσα καθήκοντα

Συνάδελφοι,

Το 25ο Συνέδριο της Ομοσπονδίας μας ολοκληρώθηκε με επιτυχία, με την εκλογή της νέας Διοίκησης, του Γενικού Συμβουλίου και των αντιπρόσωπων που θα πάρουν μέρος στο συνέδριο της ΓΣΕΕ τον Μάρτη του 2019

Η επιτυχία του συνεδρίου βασίστηκε στη σχεδόν καθολική συμμετοχή των αντιπροσώπων που εκλεχτήκαν από τις αρχαιρεσίες των σωματείων το τελευταίο τρίχρονο.

Η εισήγηση της Διοίκησης στο 25ο Συνέδριο αποτύπωνε με αντικειμενικό τρόπο τον απολογισμό της δράσης, φώτιζε δυνατότητες που πρέπει να αξιοποιηθούν το επόμενο διάστημα αλλά και αδύναμες πλευρές στη δουλειά των σωματείων και της ομοσπονδίας που πρέπει να ξεπεράσουμε.

Οι 42 ομιλίες των συνέδρων εμπλούτισαν τα θέματα, που έθιγε η εισήγηση, με ζωντανή πείρα από τη δράση των σωματείων στους χώρους δουλειάς και στους χώρους ευθύνης και παρέμβασή τους.

Αναδείχθηκε με συγκεκριμένα παραδείγματα η ανάγκη, να δράσουμε με στοχευμένο σχέδιο με βάση τα κριτήρια της ανασύνταξης του κινήματος, για να πετύχουμε τη μαζικοποίηση των σωματείων, και τον καλύτερο βαθμό κινητοποίησης των δυνάμεων.

Επισημάνθηκε η ανάγκη, να αξιοποιηθεί ακόμα παραπέρα η θετική πείρα της παρέμβασης στον κλάδο με επίκεντρο τα οξυμμένα προβλήματα του μεροκάματου, της ασφάλισης, της προστασίας των ανέργων, της υγείας, της ασφάλειας στους χώρους δουλειάς συνεχίζοντας την προσπάθεια οργάνωσης των αγώνων σε μεγάλους εργασιακούς χώρους αλλά και Πανελλαδικά με τη μορφή των Πανοικοδομικών Απεργιών.

Το συμπέρασμα που βγαίνει εξετάζοντας την προσπάθεια της παρέμβασης στον κλάδο, είναι ότι η παρέμβαση με συγκεκριμένο σχέδιο, επεξεργασία αιτημάτων, απεργιακές αποφάσεις έχει επιδράσει θετικά τόσο στη διαμόρφωση αγωνιστικών διαθέσεων, όσο και στα θετικά αποτελέσματα σε σχέση με την υπογραφή διμερών- εργοταξιακών συμβάσεων σε μεγάλους χώρους δουλειάς στην Αττική. Έχει συμβάλλει επίσης και μπορεί να συμβάλλει περισσότερο το επόμενο διάστημα στον αγώνα για την υπογραφή κλαδικών Συλλογικών Συμβάσεων Εργασίας με τους εργοδοτικούς φορείς του κλάδου.

Ένα πολύ θετικό γεγονός που μας οδηγεί να εκτιμήσουμε το συνέδριο μας ως πετυχημένο είναι η ηλικιακή σύνθεση των αντιπροσώπων. Παρά τις δυσκολίες που αντικειμενικά έχει βάλλει η καπιταλιστική κρίση, η μακρόχρονη ανεργία στον κλάδο, η μεγάλη υποχώρηση μετά από έναν κύκλο μεγάλης ανάπτυξης που ολοκληρώθηκε στα μέσα της δεκαετίας του 2000, είναι ελπιδοφόρο ότι υπάρχει ένας σημαντικός αριθμός νέων σε ηλικία στελεχών του οικοδομικού κινήματος που έχουν προϋποθέσεις να διαμορφωθούν με τα κριτήρια που έχουμε ανάγκη και να συμβάλλει με πρωταγωνιστικό ρόλο στην αναζωογόνηση των σωματείων.

Το κυριότερο στοιχείο που κάνει το συνέδριο μας πετυχημένο, είναι ότι ήταν ένα συνέδριο που έδειξε ότι πατάμε γερά στα πόδια μας, έχουμε σταθερότητα στους στόχους που παλεύουμε να πετύχουμε, ότι έχουμε συμβολή στην ενίσχυση του ταξικού προσανατολισμού μέσα στο εργατικό κίνημα.

Οι αποφάσεις του Συνεδρίου μας, μας βάζουν μπροστά σε καθήκοντα που πρέπει να υλοποιήσουμε παίρνοντας υπόψη τις τρέχουσες εξελίξεις. Πρέπει να συζητήσουμε σήμερα πως θα συνεχίσουμε στο ζήτημα της κλαδικής σύμβασης, που παραμένει ανοιχτό μετά την απαράδεκτη πρόταση των εργοδοτικών φορέων για προσαρμογή των κατώτερων ημερομισθίων με λίγα ψίχουλα, που είναι πολύ κάτω από όσα έχουμε πετύχει σε μεγάλα εργοτάξια.

***ΠΩΣ ΘΑ ΣΥΝΕΧΙΣΟΥΜΕ ΓΙΑ ΤΗΝ Σ.Σ.Ε***

Στο Συνέδριο, ξεκαθαρίσαμε ότι η βάση συζήτησης για την κλαδική σύμβαση είναι τα 45 ευρώ ως κατώτερο μεροκάματο.

Πάνω σε αυτή τη βάση θα καταστρώσουμε το σχέδιο παρέμβασης στους χώρους δουλειάς και την επιχειρηματολογία μας στις διαπραγματεύσεις με την εργοδοσία. (και τη γενική αλλά και την ειδική που αφορά το σχέδιο ΣΣΕ, τριετίες, επιδόματα κ.α).

**Σήμερα πρέπει να συζητήσουμε ώστε να καταλήξουμε στα εξής:**

➡ Σε ποια μεγάλα εργοτάξια σε όλη τη χώρα θα ξεκινήσουμε σχετικά άμεσα απεργιακές κινητοποιήσεις με αίτημα: Αυξήσεις στα μεροκάματα. Εννοείται ότι για να πετύχουμε τον στόχο χρειάζεται καλή προετοιμασία με ενημέρωση των συναδέλφων σε αυτά τα εργοτάξια, πρόσκληση σε διαπραγμάτευση με την ανάδοχο εταιρεία και όλους τους εργολάβους που εμπλέκονται στο έργο.

Στον Αστέρα Βουλιαγμένης για παράδειγμα, εκτός της κατασκευαστικής εταιρείας που είχε την ευθύνη του έργου, υπήρχαν ακόμη 30 περίπου εταιρείες (μικρότερες ή μεγαλύτερες) που δούλευαν ως υπεργολάβοι διάφορα κομμάτια του έργου. Τόσο την ανάδοχο εταιρεία όσο και τις εταιρείες που είναι μέσα στο έργο τις καλούμε για διαπραγμάτευση για την υπογραφή διμερών συμβάσεων (έχει σημασία η συγκεκριμένη διατύπωση για να μας βάζουν στην πορεία νομικά εμπόδια).

➡ Πρέπει να επιλέξουμε τον κατάλληλο χρόνο για να προχωρήσουμε σε νέα Πανελλαδική Πανοικοδομική Απεργία.

Να συζητήσουμε το ενδεχόμενο για το 3ο δεκαήμερο του Μάρτη, αξιολογώντας το τι έχουμε πετύχει ως τότε στα εργοτάξια, καθώς και τις πολιτικές εξελίξεις που μεταβάλλονται μέρα με τη μέρα.

➡ Να επιμείνουμε για το ζήτημα των «υπέρ αγνώστων» ενσήμων, με βάση τα όσα καταλήχτηκαν στη συζήτηση στο υπουργείο εργασίας για νέα συνάντηση μέσα στον Φλεβάρη. Ανάλογα θα σκεφτούμε τα επόμενα βήματα.